Dina Nadzir

Faradina Mohd Nadzir (lahir 7 Februari 1985) ialah seorang penyanyi, penyampai radio, pelakon, pengacara, dan usahawanita Malaysia. Beliau ialah naib juara bagi Malaysian Idol Tahun 2004. Dia pernah dua kali memenangi pertandingan "Kejohanan Seni Persembahan Dunia Tahunan" (Annual World Championships of Performing Arts) di Los Angeles.
Kehidupan awal

Dina dilahirkan pada 7 Februari, 1985 di Johor Bahru, Johor. Ibu bapanya merupakan pegawai polis. Beliau merupakan anak kedua daripada empat adik-beradik dan merupakan anak perempuan tunggal. Semasa kanak-kanak, Dina tidak gemar permainan anak patung. Pernah ketika ibunya membelinya sebuah anak patung Barbie, Dina mencampakkannya ke dalam tandas. Dia gemar akan senapang kanak-kanak dan patung askar. Ini kerana dia dibesarkan dalam kalangan adik-beradik lelaki dan bukannya disebabkan dia seorang tomboi.

Dina juga tidak suka bersolek dan baju-baju yang cantik kerana lebih selesa memakai kemeja T dan seluar jean. Dia tidak suka membeli-belah kerana payah membeli pakaian yang sesuai untuk badannya yang bersaiz Eropah.

Semasa kecil, cita-cita Dina ialah untuk menjadi juruterbang perempuan yang pertama di Malaysia, akan tetapi sudah ada orang lain yang berbuat demikian. Oleh sebab itu, beliau menukar cita-citanya. Seorang peminat muzik, Dina bermain piano dan dram sewaktu di Sekolah Menengah Perempuan Sultan Ibrahim, Johor Bahru.
Kerjaya

2003-2009

Pada tahun 2003, Dina pernah menyertai uji bakat Akademi Fantasia (AF) dalam musim pertamanya, akan tetapi gagal. Selepas AF, Dina mengambil bahagian dalam program Bintang RTM.

Pada tahun 2004, Dina menyertai musim pertama Malaysian Idol, versi Malaysia bagi siri televisyen pertandingan nyanyian yang bermula di United Kingdom. Beliau berjaya melalui Grand Finale dan memenangi Naib Johan pertama pada usia 19 tahun manakala Jaclyn Victor menjadi pemenang pada musim tersebut.

Dina menetap di Kuala Lumpur dan merupakan graduan Diploma Pengurusan Teater Universiti Teknologi MARA. Dalam kesibukan belajar dan membuat persembahan nyanyian, Dina sempat mengaturkan masanya untuk mengeluarkan album pertama, Cinta Datang Lagi, pada Oktober 2005. Kemenangannya sebagai Naib Johan bagi Malaysian Idol Tahun 2004 merupakan titik permulaan kehidupan Dina. Pada tahun yang sama, beliau memenangi pertandingan "Kejohanan Seni Persembahan Dunia Tahunan (Annual World Championships of Performing Arts)" di Los Angeles dua kali di mana beliau memenangi pingat emas untuk kategori "R&B/Jazz/Funk/Blues" dan pemenang pingat perak untuk kategori "Original Works".

Pada tahun 2006, Dina telah dicalonkan untuk dua kategori di Anugerah Industri Muzik ke-13, iaitu “TOP 5 Persembahan Vokal Terbaik dalam Album” untuk albumnya Cinta Datang Lagi dan “TOP 5 Artis Baharu Terbaik”. Antara calon-calon bagi kategori tersebut ialah Adibah Noor, Anita Sarawak, Jaclyn Victor, Dato' Siti Nurhaliza dan ramai lagi.

Pada tahun 2007, Dina telah dianugerahkan dengan dua anugerah iaitu CLEO Young Achievers Award dan Anugerah Belia Ikon oleh Kementerian Belia & Sukan. Beliau juga mengeluarkan single keduanya "Malu Tapi Mahu" pada tahun yang sama. Beliau membuat persembahan di Pentas Pop Festival Muzik Antarabangsa KL Live & Loud dan di Festival Muzik Antarabangsa MOSAIC yang diadakan di Esplanade – Theatres on the Bay, Singapura. Dina menyertai IKON Malaysia, sebuah rancangan pertandingan nyanyian realiti sebagai salah seorang peserta solo dan bersaing bersama penyanyi dan kumpulan terkenal Malaysia seperti Jaclyn Victor, Dayang Nurfaizah, Mawi, Search dan ramai lagi.

Pada tahun 2008, Dina memenangi "Persembahan Terbaik" di Anugerah Hits 1 Musim 5 oleh RTM. Beliau membuat debut lakonannya apabila dia muncul dalam Rempit vs Impak Maksima, sebuah drama televisyen TV3. Dia juga berlakon dalam muzikal drama tersebut bertajuk "Impak Maksima The Musical" di mana beliau memainkan watak Asmida.

Pada tahun 2009, Dina mengeluarkan single bertajuk "Inspirasi Hidupku" dan mengeluarkan OST untuk filem Pisau Cukur bertajuk "Indahnya". Dia telah dicalonkan untuk "TOP 5 Persembahan Vokal Terbaik dalam Lagu" untuk lagunya "Sejauh Ini" di Anugerah Industri Muzik ke-16. Pada tahun ini, kerjaya lakonan Dina berada di kemuncaknya di mana beliau berlakon dalam telefilem seperti "3 Janda", "Anak Aku Artis", dan "Baju Raya Mona". Beliau juga membuat debut filemnya di mana beliau memegang watak Ziana dalam filem komedi seram, Jangan Pandang Belakang Congkak.
2011-2019

Pada 2011, Dina bersama Elvira Arul memainkan watak Effie White untuk versi Malaysia bagi muzikal Broadway popular “Dreamgirls: The Broadway Musical Sensation”. Beliau mengeluarkan dua single berjudul "Sejauh Ini" dan "Wanita Besi". Dalam tahun yang sama, beliau mengeluarkan OST untuk filem Bini-Biniku Gangster bertajuk "Kasih" serta OST untuk filem Senjakala bertajuk "Senjakala". Dia telah (ditonjolkan) dalam lagu Zizan Razak bertajuk "Selamat Tinggal" yang merupakan lagu penyingkiran untuk musim ke-5 Raja Lawak, sebuah program televisyen Malaysia yang mencari bakat komedi. Dia juga pernah (dimuatkan) dalam dua lagu Pop Shuvit bertajuk "Getting Away With Murder" dan "Aci Aci Buka Pintu" dalam album Cherry Blossom Love Affair mereka.

Pada tahun 2012, Dina menjadi penyampai radio di Era FM dalam segmen "Pilih Hit Era". Beliau membawakan watak Farah dalam sebuah muzikal bertajuk Cuci the Musical Last Kopek bersama Afdlin Shauki, Hans Isaac, Awie dan Nabil. Beliau membuat cameo dalam filem bertajuk Sofazr The Movie - Jiwa Kacau. Dina mengeluarkan tiga single pada tahun tersebut iaitu “Aku Ingin” (OST untuk filem Aku Terima Nikahnya), “Dendam Pencinta”, dan “Eratkan Jalinan” (lagu untuk Kempen Hari Raya Astro). Dina membuat persembahan nyanyian di A Tribute To Men Showcase yang diadakan di Tapis Rouge, The Strand, Kota Damansara. Pada tahun yang sama, dia menjadi wajah Kempen Bulan Bumi Estée Lauder.

Pada tahun 2013, Dina memainkan watak Nurin dalam muzikal Supermokh Sebuah Muzikal lakonan Awie, Maya Karin, dan Rashidi Ishak. Beliau membuat cameo dalam filem Hello. Dina mengeluarkan tiga single pada tahun tersebut iaitu “Planet Gempak” (untuk Karnival Planet Gempak), “Demi Kasih”, dan “Hargai Cinta” (OST untuk filem Aku Pilih Kamu) bersama Zwen Addeen. Pada tahun yang sama, Dina memenangi "Honorable Mention" untuk kategori "R&B/Hip Hop" di Unsigned Only Music Awards untuk lagunya "Boy Get Out". Beliau juga membuat persembahan di Blue & Jazz Night yang diadakan di Malaysia Tourism Centre (MATIC), Kuala Lumpur.

Pada tahun 2014, Dina telah dicalonkan untuk “TOP 5 Penyampai Radio Paling Popular” di Anugerah Bintang Popular Berita Harian ke-27. Antara calon-calon kategori tersebut ialah Fara Fauzana, Abby Fana, DJ Lin dan Nor Shela Baharudin. Dina mengeluarkan pelbagai lagu pada tahun tersebut seperti “Tarbiah Cinta” (OST drama televisyen Tarbiah Cinta), “Kosong Kosong" (untuk Kempen Hari Raya Astro), dan “Mengapa Dia”. Beliau juga pernah (dimuatkan) dalam pelbagai lagu seperti Akim “Kaca dan Permata”, Adibah Noor “Malaysia Kau Ku Cinta”, dan Hazama “Percaya” bersama Astro Radio All Stars. Dina membuat persembahan nyanyian di acara seperti Pink October Showcase yang diadakan di Hard Rock Café, Kuala Lumpur dan acara Hari Ibu yang diadakan di NU Sentral, Kuala Lumpur. Beliau juga membuat persembahan di Showcase untuk pelancaran Green Beverly Hills di Nilai, Selangor bersama Shawn Lee, Rejuvenate Dance Crew, Baki Zainal, Gina dan Cinjeh. Dina menganjurkan sebuah acara Hotlink iaitu #HotlinkCampus The Red Challenge di NU Sentral yang menampilkan selebriti lain seperti Shawn Lee, Dennis Yin dan RJVN.

Pada tahun 2015 pula, beliau menggantikan Adifashala dalam segmen "SATE" bersama Shahrol Shiro dan Tauke Jambu untuk sementara waktu. Dina, bersama Nad Zainal, berlakon dalam Impak Maksima The Musical Diari Wanita: Episod Kak Ani dan Nyonya di mana dia memegang watak Kak Ani. Dina telah (dipaparkan) dalam jingle untuk video Tourism Malaysia Malaysia Year of Festivals 2015. Beliau juga memenangi “TOP 5 Program Radio Terbaik” di Anugerah Meletop Era pada tahun yang sama. Dina bersama Dennis Yin menganjurkan Festival TLC di Setia City Park, Setia Alam, Shah Alam yang menampilkan persembahan oleh RJVN dan Shawn Lee.

Pada tahun 2016, Dina menganjurkan acara Secretaries Luncheon 2016 2 Divas di Tropicana Golf & Country Resort, Petaling Jaya, Selangor. Acara itu menampilkan persembahan oleh Dayang Nurfaizah yang merupakan seorang penyanyi terkenal Malaysia.

Pada tahun 2017, Dina bersama Shuib Sepahtu membuat penampilan di MeleTOP, sebuah rancangan bual bicara Malaysia. Mereka telah ditemu bual oleh Nabil Ahmad dan Neelofa yang merupakan hos rancangan bual bicara tersebut. Dina membuat persembahan di The Kuala Lumpur Performing Arts Centre (KLPAC) untuk acara That's Entertainment! A Night at the Movies di mana beliau menyanyikan lagu-lagu ikonik seperti lagu daripada P. Ramlee, filem muzikal seperti Moulin Rouge, Dreamgirls dan Grease, tema legenda daripada filem James Bond serta lagu-lagu Disney daripada filem The Little Mermaid, The Lion King, Mulan, Beauty and the Beast dan banyak lagi.

Pada 2018, Dina membuat persembahan di A Night with the Stars, sebuah acara oleh Tun Fatimah Brass Band dengan kerjasama Orkestra Tradisional Malaysia. Acara ini diadakan di Istana Budaya dan menampilkan persembahan oleh Amy Search, Jaclyn Victor dan ramai lagi. Dina menjadi sebahagian daripada pelakon That's Entertainment! A Night Of Radio Hits oleh Nell Ng. Ia merupakan sebuah acara yang diadakan di The Kuala Lumpur Performing Arts Centre (KLPAC). Beliau juga muncul dalam komedi muzikal oleh Stephen Sondheim bertajuk Company yang diadakan di The Kuala Lumpur Performing Arts Centre (KLPAC). Dina, bersama Elvira Arul dan Lynn Tan, membuat persembahan di No Black Tie KL untuk acara Pop Giler di mana mereka menyanyikan pelbagai lagu pop. Beliau menjadi hos Karnival Rasa Sayang yang diadakan di Ipoh, Perak dan Shah Alam, Selangor bersama Adifashla yang merupakan seorang penyanyi dan juruhebah radio Malaysia. Acara tersebut dianjurkan oleh Kumpulan Wang Persaraan (Diperbadankan) (KWAP) Malaysia. Dina dipilih sebagai salah seorang juri untuk acara #1min2fame yang diadakan di Ipoh Parade, Ipoh, Perak.

Pada tahun 2019, Jazz & Co, sebuah butik fesyen dalam talian, telah melancarkan koleksi bersaiz besar bernama “Baju Raya Plus Size Dina Nadzir” bersama dutanya, Dina Nadzir. Koleksi itu adalah untuk membuktikan kepada orang ramai bahawa mereka yang berbadan bersaiz besar mampu tampil dengan menarik dan bergaya semasa musim perayaan. Ia juga untuk memupuk nilai positif serta keyakinan diri. Dina membuat penampilan di Borak Kopitiam yang merupakan sebuah rancangan bual bicara Malaysia. Dalam rancangan tersebut, beliau ditemu bual oleh hos Hefny Sahad, Anwar Afiq, dan Adzrie Faiz dan membuat persembahan nyanyian.
2020-kini

Pada tahun 2020, Dina membuat penampilan di Shopee 12.12 Birthday Bash secara langsung di Shopee bersama selebriti tempatan Malaysia seperti Sheila Majid, Maya Karin, Dolla, Ruffedge, AC Mizal dan ramai lagi. Beliau menjadi duta untuk klinik estetik dan pelangsingan badan terkemuka, SSKlinic.

Pada tahun 2021, Dina menyertai Sinar untuk segmen Sinar Solo setiap hari Isnin hingga Jumaat pukul 10:00 pagi hingga 3:00 petang. Dina membuat penampilan dalam sebuah episod Helo Doktor yang merupakan sebuah rancangan televisyen Malaysia yang membicarakan topik berkaitan perubatan. Episod yang beliau muncul membincangkan topik tentang asma dan cara mengawalnya kerana Dina adalah pesakit asma. Beliau menjadi hos Maharaja Lawak Mega 2021, sebuah program realiti Malaysia berkonsepkan liga tahunan pelawak kelahiran Malaysia serta penyertaan pelawak Indonesia dan Singapura untuk menunjukkan dan menonjolkan bakat komedi mereka di pentas mega antarabangsa yang terletak di Malaysia. Dina, bersama Joey Daud, menjadi juri jemputan untuk Suara Viral 2.0, sebuah pertandingan realiti televisyen Malaysia yang mempertaruhkan beberapa peserta dari pelbagai latar belakang kerjaya, antara mereka yang telah tular di media sosial kerana memiliki bakat nyanyian yang luar biasa.
Malaysian Idol

* Workshop 1 - "Bunga Bunga Cinta" (Misha Omar)
* Top 12 - "When You Believe" (Whitney Houston & Mariah Carey)
* Top 10 - "Jelingan Manja" (Saloma)
* Top 8 - "Janji Manismu" (Aishah)
* Top 7 - "Bring Me To Life" (Evanescence)
* Top 6 - "Hit 'Em Up Style" (Blu Cantrell)
* Top 5 - "Jangan Tinggal Daku" (P. Ramlee)
* Top 4 -
** "Pulangkan" (Misha Omar)
** "Remember Me This Way" (Jordan Hill)
* Top 3 (Semifinal) -
** "Seksis" (Anita Sarawak)
** "I Turn To You" (Christina Aguilera)
* Top 2 (Grand Finale) -
** "Jelingan Manja" (Saloma)
** "Hit 'Em Up Style" (Blu Cantrell)
** "Gemilang" (lagu baru) (Lagu: Aubrey Suwito / Lirik: Asmin Mudin)
Filemografi

Filem
Drama
Televisyen
Teater
Siniar
Diskografi

Album studio

* Cinta Datang Lagi (2005)
Single

* "Cinta Datang Lagi" (2005)

* "Malu Tapi Mahu" (2007)

* "Inspirasi Hidupku" (2009)
* "Laju Lampau (OST Rempit vs Impak Maksima)" (2009)
* "Indahnya (OST Pisau Cukur)" (2009)

* "Walt Disney's Hercules (Versi Bahasa Malaysia)" (2010)
* "Walt Disney's Mulan (Versi Bahasa Malaysia)" (2010)

* "Sejauh Ini" (2011)
* "Selamat Tinggal" - Zizan Razak & Dina (2011)
* "Kasih (OST Bini-Biniku Gangster)" (2011)
* "Senjakala (OST Senjakala)" (2011)
* "Wanita Besi" (2011)
* "Getting Away With Murder" - Pop Shuvit (feat. Dina Nadzir) (2011)
* "Aci Aci Buka Pintu" - Pop Shuvit (feat. Dina Nadzir) (2011)

* "Aku Ingin (OST Aku Terima Nikahnya)" (2012)
* "Dendam Pencinta" (2012)
* "Eratkan Jalinan (untuk Kempen Hari Raya Astro)" (2012)

* "Planet Gempak (untuk Karnival Planet Gempak)" (2013)
* "Demi Kasih" (2013)
* "Hargai Cinta (OST Aku Pilih Kamu)" - Dina Nadzir (feat. Zwen Addeen) (2013)
* "Kaca dan Permata (OST Benci Vs Cinta)" - Akim & Dina Nadzir (2013)

* "Tarbiah Cinta (OST Tarbiah Cinta)" (2014)
* "Kosong Kosong (untuk Kempen Hari Raya Astro)" (2014)
* "Malaysia Kau Ku Cinta" (2014) - Adibah Noor (feat. Dina Nadzir)
* "Percaya" - Hazama, Dina Nadzir & Astro Radio All Stars (2014)
* "Mengapa Dia" (2014)

* "We Don't Talk Anymore (Versi Bahasa Malaysia)" - Charlie Puth (feat. Dina Nadzir) (2016)

* "Antara Sahabat Dan Cinta (OST Semusim Rindu)" (2017)

* "Raya Di Rumah Dinda" - X-Pose & Dina Nadzir (2024)
Jingle

* "TV3 Sing Off Tune" (2009)
* "Ribena Strawberry Advertisement" (2010)
* "Malaysia Year of Festivals 2015 (untuk Tourism Malaysia)" (2015)
Radiografi
Radio
Penampilan acara

Persembahan

* Festival Muzik Antarabangsa KL Live & Loud - Pentas Pop (2007)
* Festival Muzik Antarabangsa MOSAIC (2007)
* Petronas Pit Pulse Music Festival (2010)
* A Tribute To Men Showcase (2012)
* Blues & Jazz Night @ MATIC, KL (2013)
* Pink October Showcase @ Hard Rock Cafe, KL (2014)
* Mother's Day @ NU Sentral, KL (2014)
* Green Beverly Hills Launch Showcase (2014)
* Pop Giler with Elvira Arul, Dina Nadzir and Lynn Tan (2018)
Lain-lain

* Piala Malaysia 2012 Finals (2012)
* Makan Malam Tahunan AVON (2012)
* Synergycentric Partner Appreciation Event (2012)
* Global Leadership Award (2012)
* Pelancaran Zurich Insurance Guiness World Record (2012)
* Parkson Raya Collection Fashion Show (2012)
* Pelancaran Wangian Follow Me bersama Yuna (2012)
* Makan Malam Tahunan MAS Operations (2012)
* All That Jazz with The Malaysian Philharmonic Orchestra (2013)
* Konsert Cinta 3 Dekad Anuar Zain (2013)
* Showcase Terukir Di Bintang Yuna (2013)
* Sambutan Tahun Baru Cina DUN Kajang (2013)
* Pelancaran Liga Remaja Kreatif 2014 oleh MCMC (2014)
* Majlis Berbuka Puasa MBSB & Media
* Pelancaran Album & Showcase Stacy #1 (2014)
* Sidang Media HLive (2014)
* Pesta Air Langkawi 2014 (2014)
* #HotlinkCampus The Red Challenge (2014)
* Festival TLC (2014)
* Rumah Terbuka Aidilfitri PETRONITA (2015)
* Makan Malam Gala Selebriti Chef Korea Edward Kwon (2015)
* Juara Pujaan RTM Finals (2015)
* Majlis Ulang Tahun ke-10 Majalah Intrend (2015)
* Gala Filem Pilot Cafe (2015)
* Konsert Sambutan Pertabalan Sultan Johor (2015)
* Secretaries Luncheon 2016 2 Divas (2016)
* Karnival Rasa Sayang (2018)
* #1min2fame (2018)
Anugerah dan pencapaian
Lain-lain

* Wajah Kempen Bulan Bumi Estée Lauder (2012)
Rujukan

Kategori:Penyanyi wanita Malaysia
Kategori:Peserta Malaysian Idol
Kategori:Orang dari Johor
Kategori:Orang hidup
Kategori:Penyampai radio Malaysia
Kategori:Pelakon wanita Malaysia
Kategori:Pelakon filem Malaysia
Kategori:Kelahiran 1985
Kategori:Peserta Gegar Vaganza
Kategori:Orang dari Johor Bahru
Kategori:Artis Suria Records